Asia C‑342/14

X-Steuerberatungsgesellschaft

vastaan

Finanzamt Hannover-Nord

(Bundesfinanzhofin esittämä ennakkoratkaisupyyntö)

”Ennakkoratkaisupyyntö — Ammattipätevyyden tunnustaminen — Direktiivi 2005/36/EY — 5 artikla — Palvelujen tarjoamisen vapaus — Direktiivi 2006/123/EY — 16 artikla ja 17 artiklan 6 alakohta — SEUT 56 artikla — Jäsenvaltioon sijoittautunut veroneuvontaa harjoittava yhtiö, joka tarjoaa palveluja toisessa jäsenvaltiossa — Jäsenvaltion säännöstö, jonka mukaan veroneuvontaa harjoittavat yhtiöt on rekisteröitävä ja hyväksyttävä”

Tiivistelmä – Unionin tuomioistuimen tuomio (neljäs jaosto) 17.12.2015

Palvelujen tarjoamisen vapaus — Rajoitukset — Ammatillisen avun antaminen veroasioissa — Kansallinen säännöstö, jolla rajoitetaan sellaisen toiseen jäsenvaltioon sijoittautuneen veroneuvontaa harjoittavan yhtiön palvelujen tarjoamisen vapautta, joka harjoittaa siellä toimintaansa sääntelemättömästi — Sitä, ettei mainitun yhtiön tai sen nimissä toimivien henkilöiden hankkimaa pätevyyttä oteta huomioon, ei voida hyväksyä

(SEUT 56 artikla)

SEUT 56 artiklaa on tulkittava siten, että se on esteenä sille, että jäsenvaltion säännöstössä, jossa määritellään ammatillisen avun antamista veroasioissa koskevan toiminnan aloittamisen edellytykset, rajoitetaan sellaisen veroneuvontaa harjoittavan yhtiön palvelujen tarjoamisen vapautta, joka on perustettu sellaisen toisen jäsenvaltion lainsäädännön mukaisesti, johon kyseinen yhtiö on sijoittautunut, ja joka laatii viimeksi mainitussa jäsenvaltiossa, jossa veroneuvontaa koskevaa toimintaa ei ole säännelty, tuohon ensimmäiseen jäsenvaltioon sijoittautuneen palvelun vastaanottajan veroilmoituksen ja välittää sen kyseisen jäsenvaltion veroviranomaisille, jollei mainitun yhtiön tai ammatillisen avun antamista veroasioissa koskevat palvelut sille suorittavien luonnollisten henkilöiden toisissa jäsenvaltioissa hankkimaa pätevyyttä tunnusteta sen arvon edellyttämällä tavalla ja oteta asianmukaisesti huomioon.

Kun kyseisen säännöstön mukaan veroneuvontaa harjoittavan yhtiön veroasioissa antamaan ammatilliseen apuun sovelletaan ennakkolupajärjestelmää ja kun luvan saaminen puolestaan edellyttää, että yhtiön johtajilla on tarvittava ammattipätevyys, kyseisellä säännöstöllä estetään näet kokonaan se, että toiseen jäsenvaltioon – jossa kyseistä toimintaa harjoitetaan lainmukaisesti eikä sitä ole säännelty – sijoittautunut veroneuvontaa harjoittava yhtiö voi tarjota palvelujaan jäsenvaltiossa, jossa mainitun toiminnan aloittamiselle asetettuja edellytyksiä säännellään. Vaikka tältä osin on totta, että palvelujen tarjoamisen vapauden rajoittaminen voidaan perustella veronkierron estämisen ja kuluttajansuojan kaltaisilla päämäärillä, kyseessä olevan säännöstön mukaan on kuitenkin oltava mahdollista tunnustaa palvelujen tarjoajan tai sen nimissä toimivien henkilöiden toisessa jäsenvaltiossa hankkima pätevyys veroasioissa annettavan ammatillisen avun alalla sen arvon edellyttämällä tavalla ja ottaa se asianmukaisesti huomioon.

Ammatillista apua veroasioissa koskevien palvelujen tarjoajalle asetetulla velvollisuudella ilmoittaa jäsenvaltion, jossa ammatillisen avun antamista veroasioissa koskevan toiminnan aloittamiselle asetettuja edellytyksiä säännellään ja jossa kyseinen palvelujen tarjoaja aikoo tarjota tällaisia palveluja, viranomaisille ennakolta tätä koskevasta aikomuksestaan, ei myöskään lähtökohtaisesti ylitetä sitä, mikä on tarpeen veronkierron estämistä ja kuluttajansuojaa koskevien päämäärien saavuttamiseksi. Tällaisen velvollisuuden avulla kyseiset viranomaiset voisivat tarkastaa mainitun palvelujen tarjoajan tai niiden luonnollisten henkilöiden, jotka suorittavat sille kyseisen palvelun, mahdollisesti kokemuksen kautta muissa jäsenvaltioissa sillä verotuksen erityisalalla, jolla saman palvelujen tarjoajan on tarkoitus harjoittaa toimintaansa, hankkiman pätevyyden.

(ks. 49, 53, 55, 56 ja 60 kohta sekä tuomiolauselma)